Time Core All QR Messages Grade 1 | Wordworks
Dit is nou die tyd om saam te leer in 'n uitnodigende, vriendelike ruimte.
Die tyd het aangebreek vir jou en jou kind om saam pret te hê en te leer met die TIME-program. Kies saam 'n stil, gemaklike plek en ruim 30 minute in om sonder onderbrekings saam te werk.
Maak skryfbehoeftes bymekaar en sit dit in 'n houer sodat dit altyd byderhand is. Dit kan 'n potlood, vetkryte of inkleurpotlode, skoon papier of 'n tekenboek, 'n skêr en gom insluit. Dit sal handig wees om ook wondergom of kleeflint te hê sodat jy jou kind se werk kan opplak as daar plek is.Read More
Blaai rustig deur jou TIME-hulpbronpak sodat jy vertroud met die materiale kan raak voordat jy en jou kind begin. Die ouergids-plakkaat sal jou help om al die aktiwiteite te verstaan. Jy sal nou gereed wees om te begin en om waardevolle tyd met jou kind deur te bring. Onthou, jy kan 'n verskil in jou kind se leer maak.
Die Klein Boekie-stories bevat eenvoudige sinne wat met die prente op elke bladsy verband hou. Jy kan die boekies versamel en in 'n houer bêre sodat jou kind sy eie klein biblioteek het om enige tyd te geniet. Klein boekies maak storietyd pret!
Nadat jy die klein boekie gevou het, blaai daardeur en gesels met jou kind oor elke prent. Lees dan die titel van die boekie en die sinne op elke bladsy. Wys na die woorde terwyl jy lees.
Moedig jou kind aan om saam met jou te lees, en as jou kind selfversekerd genoeg is, kan hy die boek op sy eie lees terwyl hy na elke woord wys.
Gee jou kind altyd kans om uit te werk wat 'n woord sê en lees dan die woord vir hom as hy dit nie kan uitwerk nie. Moet hom nooit te lank laat sukkel nie.
Video: Hoe om 'n klein boekie te vou
Speel die alfabetspeletjie – 'n prettige manier waarmee jou kind kan leer hoe die letters van die alfabet lyk en watter klank elke letter maak. Neem jou tyd, moenie haastig wees nie en geniet dit om saam met jou kind te leer.
Kinders moet dink en beplan wanneer hulle skryf en teken. Hulle geniet dit, en dit is regte breinwerk!
Wanneer kinders teken, besef hulle dat iets deur 'n prent op papier voorgestel kan word. Dit is 'n belangrike stap vir jong kinders. Dit is belangrik om kinders in hierdie fase aan te moedig en te ondersteun, en nie hul tekeninge te kritiseer of hulle te vra om dit te verbeter deur jou tekening na te boots nie. Dit verg tyd en oefening in 'n veilige ruimte om nuwe vaardighede aan te leer. As ons vir kinders se foute lag of hulle in die verleentheid stel, sal hulle dalk nie dapper genoeg voel om weer te probeer nie.
Help jou kind om eers te dink wat sy wil teken en laat haar dan probeer. Gee haar altyd genoeg tyd om woorde te probeer spel terwyl jy haar lei. As jou kind reeds 'n paar letters en die klanke wat elkeen maak, kan herken, kan jy haar aanmoedig deur te vra, "Met watter klank begin daardie woord? Weet jy hoe om daardie letter te skryf? Watter klank kom volgende?" Moet nooit jou kind laat sukkel sonder dat jy haar help nie. Onthou, dit is belangrik dat jou kind gelukkig voel en vertroue in haar skryfvermoë het, en dat sy nie voel sy word getoets en dat sy elke woord reg moet kry nie. Jou kind sal dalk letters uitlaat en woorde verkeerd spel, en dit is in orde. Jou kind se skryfvermoë sal met verloop van tyd verbeter. Prys haar dus gereeld en moedig haar aan op haar reis om 'n skrywer te word.
Prys jou kind se pogings en probeer om haar nie te korrigeer nie. Dit is vir haar meer pret as sy sukses behaal, en wanneer dit pret is, sal sy meer gereeld oefen en gemotiveerd wees om aan te hou skryf.
Gebruik die TIME-dobbelsteen om saam met jou kind te oefen om te tel.
Elke oomblik is 'n leeroomblik vir 'n jong kind. Betrek jou kind wanneer jy die dobbelsteen maak en vou deur vir hom te verduidelik wat jy doen. Hy kan jou help deur gom te smeer op die flappe wat opmekaar geplak moet word, en dalk wil hy die kolletjies inkleur of versier.
Vra jou kind om die dobbelsteen te gooi en om te raak aan die kolletjies wat na bo wys. Help hom dan om te tel hoeveel kolletjies daar is. Jou kind leer nog van getalle en tel, so lei hom geduldig en moenie verwag dat hy alles reg gaan kry nie.
Raak aan elke kolletjie, tel hulle saam met jou kind en vra hom dan om iets fisies te doen soos om sy hande te klap, te spring, sy kop te knik of op die tafel te klop om te wys hoeveel kolletjies julle saam getel het. Drie kolletjies beteken byvoorbeeld drie klappe of drie spronge. Bestee net 'n paar minute aan hierdie aktiwiteit. Doen dit saam met jou kind en hou dit vrolik en prettig.
Jong kinders leer uit alles wat hulle om hulle sien en hoor en daarom is dit belangrik om hulle te help om hul vermoë te ontwikkel om goed te kan kyk en luister. Kyk- en luisterspeletjies bied kinders talle geleenthede om te oefen om te kyk en luister.
Kinders moet oefen om goeie luisteraars te word. Met goeie luistervaardighede kan kinders verstaan waarvan iemand praat, hulle kan instruksies volg en hulle kan take voltooi.
Goeie kyk- en luistervaardighede sal jou kind help om klaskamertake suksesvol af te handel. Die vermoë om die verskille in klanke in woorde te hoor, is verder 'n belangrike vaardigheid wat kinders moet hê wanneer hulle leer lees en skryf. Die Letterslang-speletjie gee jou kind kans om pret te hê terwyl sy leer van letters en die klanke wat hulle maak.
Onthou om 'n stil, gemaklike ruimte te vind. Kyk deur die aktiwiteite voordat jy 20 minute opsy sit om met jou kind te werk. Dit is ontspanne leertyd waartydens jy jou kind se selfvertroue kan ontwikkel deur kommentaar soos "Ek hou van hoe jy dink" en "Hou aan probeer" te lewer.
Kinders benodig baie oefening om te leer om letters en syfers te skryf. 'n Prettige en nuttige manier is om dit met verskillende instrumente te skryf, en nie net potlood en papier nie.
Jy kan 'n stok in sand of jou vinger in 'n bord rys of suiker gebruik. Jy kan kryt op 'n muur of plaveisel gebruik. Speeldeeg kan vinnig en met min moeite gemaak word en is nog 'n prettige manier om te oefen om letters en syfers te vorm. Onthou, daar is 'n maklike speeldeeg-resep op die TIME-ouerplakkaat.
Kinders is lief daarvoor om hul menings te deel en hou daarvan as volwassenes belangstelling toon in dít wat hulle te sê het. Die Groot prentstories bied jou kind die geleentheid om nuwe woorde te leer en vrae te vra, en 'n kans om sy denk- en redeneringsvaardighede te ontwikkel.
Wanneer jy en jou kind saam met die Groot prent storie werk, gebruik die vrae wat ons verskaf om 'n verdere gesprek oor dít wat hy sien aan te moedig. Wedersydse gesprekke, en nie "ja"- of "nee"-antwoorde nie, sal jou kind se taalvaardighede ontwikkel. Moedig jou kind ook aan om te gesels oor hoe die dinge in die prent hom aan sy eie ervarings herinner.
Jy kan hierdie voorbeelde gebruik: Wat sal gebeur as …?
Verduidelik vir my hoekom jy so dink. Wat dink jy hiervan?
My gunstelingdeel is … Wat is jou gunstelingdeel?
Dit laat my dink aan daardie keer toe ons … Aan wat laat dit jou nog dink?
Dit is nie altyd maklik vir kinders om hul gedagtes te verduidelik nie. Gee jou kind tyd om na te dink oor dít wat hy in die prent sien en om dit in woorde uit te druk. Prys sy antwoorde, selfs al gee hy net eenwoord-antwoorde.
Bordspeletjies saam met jou kind is 'n kans vir hom om pret te hê terwyl hy leer en waardevolle tyd met jou deurbring. Geniet dit om die Woordvoël-speletjie saam te speel!
Wanneer julle die Woordvoël-speletjie speel, moet jou kind aan woorde dink wat met verskillende klanke begin. Lei hom geduldig as hy nie aan 'n woord kan dink nie.
As hy byvoorbeeld sukkel om aan 'n woord te dink wat met /p/ begin, kan jy sê: "Ja, dit is /p/. Kom ons kyk in die kamer rond en sien of ons iets kan vind wat met /p/ begin." Of, "Ken jy iemand wie se naam met /p/ begin? Pappa? Ja, dis 'n goeie woord! Baie mooi! Pappa begin met /p/." Jy kan jou kind aanmoedig om in die kamer rond te kyk vir woorde of om aan mense wat hy ken se name te dink.
Geniet die bordspeletjies saam met jou kind. Prys hom en gebruik bemoedigende woorde terwyl julle speel.
Die Slak-speletjie help kinders om drieletterwoorde in afsonderlike klanke te verdeel, en help hulle ook om klanke saam te voeg sodat hulle drieletterwoorde kan lees.
Wanneer kinders 12 letters ken, is hulle gereed om die letters saam te voeg om kort, maklike woorde te lees. Al die woorde in die Slak-speletjie is kort en kan geklank word.
Party kinders sal dalk sukkel om die middelste klank of die laaste klank te hoor. Hierdie speletjie is 'n prettige manier om te oefen om die klanke in kort woorde te hoor en te lees. Dit kan gereeld gespeel word in die maande wat dit kinders neem om te leer lees. Onthou om nooit jou kind te lank te laat sukkel om die woorde uit te werk nie. As hy die speletjie geniet het en dit hom nie gespanne gemaak het nie, sal hy dit graag weer wil speel.
Skep 'n gemaklike, bemoedigende werkruimte vir jou kind. Dit sal haar help om makliker te kan konsentreer terwyl sy die aktiwiteite geniet.
TIME-aktiwiteite kan op byna enige plek gedoen word, mits jou kind op 'n ferm oppervlak kan werk. As jy nie 'n tafel het nie, sit die bladsy waarop jou kind werk op 'n skinkbord, 'n plank of 'n boek met 'n harde omslag. Onthou, kinders kan makliker dink, luister en fokus wanneer die TV of radio afgeskakel is terwyl hulle werk.
Ons het foto's en video's gesien van hoe gelukkig en selfversekerd kinders is wanneer hul ouers hul pogings en werk aanmoedig en prys. Verwelkom jou kind se antwoorde as sy vrae met slegs een of 'n paar woorde beantwoord. Dit is nie nodig dat sy alle vrae in volsinne beantwoord of jou sinne naboots nie. Jou kind moet altyd haar spesiale leertyd saam met jou geniet.
Die leer van hoëfrekwensiewoorde help jou kind om makliker te lees en skryf.
Hoëfrekwensiewoorde is baie nuttig, want ons sien en gebruik hulle die heeltyd. Alle hoëfrekwensiewoorde in isiXhosa, en sommige in Afrikaans en Engels, kan geklank word.
Maar uiteindelik moet jou kind hierdie woorde dadelik kan herken. In Afrikaans en Engels is daar baie woorde wat bloot gememoriseer moet word omdat hulle nie geklank kan word nie. Speletjies waarin hierdie nuttige woorde wat jou kind gereeld sal sien en gebruik, geoefen word, sal haar help om makliker te lees en skryf.
Teken is die eerste stap in die proses om te leer skryf. Moedig jou kind aan om te gesels oor wat hy gaan teken.
Soms sal jou kind vir hulp vra wanneer hy 'n prent teken. Hy voel dalk hy kan nie goed genoeg teken nie of dat jy die prent beter as hy kan teken. Help jou kind deur woorde en taal te gebruik wat hom sal help om vir homself voor te stel wat hy wil teken. As jou kind byvoorbeeld onseker daaroor voel om homself in wintersklere te teken, kan jy help deur dinge te sê soos, "Kom ons dink oor wat jy wil teken.
Het jy 'n ronde kop of 'n ovaal kop? Kan jy dit teken? Dra jy 'n warm hoed op jou kop? Watter kleur is dit? Kan jy dit op jou prent teken?" Jou kind leer nog en sal dalk nie presies teken wat hy homself voorgestel het nie. Moedig hom altyd aan en prys sy pogings. Dit verg tyd en oefening om te leer om 'n potlood te beheer en jou idees op papier te sit.
Luister saam na die storie, Koketso se partytjieskoene.
Klik hieronder om na die storie te luister en klik op + om die teks groter te maak
Vind die geskikte tyd om saam te leer
Sukkel jy om tyd in te ruim om jou kind se leer tuis te ondersteun? Jy vind dalk dat die geskikste tyd hiervoor direk ná skool of vroeg in die middag is. Talle ouers en versorgers kom egter in die aande laat by die huis.
In so 'n geval kan jy jou kind aanmoedig om TIME-aktiwiteite te doen terwyl 'n ouer kind ook werk. Jy kan dit ook net voor bedtyd doen wanneer die dag se verantwoordelikhede amper verby is, maar dit is nie 'n moet dit nie doen as jou kind moeg is nie. Elke huis verskil, en jy sal sien wat die beste vir jou en jou gesin werk.
Herfokus jou kind se aandag
Ons huise is besige plekke. As jy opmerk dat jou kind fokus tydens 'n teken- of skryftaak verloor, kan jy haar aanmoedig deur te kyk na wat sy reeds gedoen het en te sê, "Ek hou van wat jy doen! Wat dink jy gaan jy daar doen?" Wys dan na die volgende ding wat sy moet doen. As jou kind tydens die storie of die luistertaak fokus verloor, kan jy:
● geduldig herhaal wat jy so pas gesê het;
● haar daaraan herinner dat daar net 'n paar vrae is en dan is sy klaar; en
● vir haar sê sy werk goed, al is dit soms moeilik om te fokus.
Kinders moet weet hoe letters lyk en watter klank elkeen maak om lesers en skrywers te kan word.
Wys na die prente op die alfabetkaart en luister hoe die eerste klank of fokusklank van die woord gesê word.
Om seker te maak jy sê elke klank reg, sê die woord hardop. Jy sal die klank van die letter duidelik kan hoor. Probeer dit gerus!
Luister saam na die storie 'Die leeu en die muis'.
Klik hieronder om na die storie te luister
Jy hoef nie die onderwyser te wees nie.
Met TIME-aktiwiteite wat tuis gedoen word, oefen jou kind vaardighede wat hy by die skool geleer het. Moedig jou kind aan terwyl hy werk wanneer hy vordering maak en moenie te veel op sy foute wys of hom reghelp nie.
Sê dinge soos, "Jy het hard probeer," "Mooi gedoen!" of "Probeer nog een keer – jy gaan dit regkry!" As jou kind regtig met iets sukkel, laat sy onderwyser weet wat jy by die huis opmerk. Die onderwyser sal dit waardeer dat jy tyd met jou kind deurbring en sal hom help as hy verdere ondersteuning benodig.
'n Goeie manier om jou kind se selfvertroue te ontwikkel, is om woorde te oefen wat hy dikwels sal sien.
Party woorde kom meer gereeld as ander voor. Jou kind sal makliker leer lees as hy hierdie woorde kan herken, so dit is 'n goeie idee om hierdie woorde oor en oor te oefen.
As jou kind sukkel, help hom om net die eerste klank van die woord te lees en sê dan vir hom die woord.
Click below to watch video of how to play the game.
Please find the game board in the Time materials pack that you already have received.
Jou kind sal telaktiwiteite baie geniet en dit help haar om die volgorde van getalle te onthou.
Jy kan jou kind help om getalname te leer deur getalrympies op te sê en aksieliedjies saam met haar te sing. Laat haar een vir een na elke voorwerp in 'n groep wys en sê hoeveel daar altesaam is.
Oefen om vorentoe en agtertoe in 1's en dan in 2's, 5's en 10's te tel. Dit sal jou kind help om voorwerpe te groepeer sodat sy vinniger kan tel.
Wel gedaan! Julle is een van die duisende gesinne wat die TIME-tuisleerprogram gebruik. Ons het dit geniet om hierdie reis met jou te deel en ons hoop jy sluit weer in 2022 by ons aan vir die Graad 1 TIME-program!
Ouers vertel vir ons dat die TIME-hulpbronne hulle gehelp het om 'n band met hul kind te vorm. "Die pakkette help ons om saam stiltetyd te hou", sê een ouer. "Danksy TIME leer ek my kind beter ken." Die TIME-materiale help ook om 'n gelukkiger kind te ontwikkel wat meer selfvertroue het en beter kan konsentreer.
Een ouer sê, "My kind verwelkom my eerste met huiswerk wanneer ek van die werk af kom. Hy kan ook nou die instruksies baie goed volg. Hy is spraaksamer, vrolik en vry."
Ons hoop dat jy ook die TIME-program nuttig gevind het en ons hoor graag van jou. Deel gerus jou gedagtes op ons kommentaarvorm in die TIME-afdeling op ons Wordworks-webtuiste.
Ons bied nie 'n TIME-program vir Graad 2 aan nie, maar jy kan weer die 2021-pakkette gebruik en weer party van die aktiwiteite met jou kind doen. Herhaling is uitstekend vir leer!